petek, 26.4.2019 – Danes do trinajstih

Premiera na mali sceni MGL

Theresia Walser: Taka sem kot vi, rada imam jabolka

NAPOVED: V Mestnem gledališču ljubljanskem se počasi končuje sezona, v kateri so na mali sceni režirali igralci. Boris Ostan je postavil na oder igro sodobne nemške dramatičarke Theresie Walser Taka sem kot vi, rada imam jabolka; gre za prvo slovensko uprizoritev tega leta 2013 napisanega besedila, ki ga je prevedel Milan Štefe. Vtise po premieri je strnila Staša Grahek.

traja: 1:20

Četverico v igri Theresie Walser sestavljajo simultani prevajalec in tri nekdanje prve dame – filipinska Imelda Marcos, tunizijska Leila Ben Ali in vzhodnonemška Margot Honecker; srečajo se, preden bodo na novinarski konferenci nekje v nekdanji DDR, kjer bo govora o filmih, ki naj bi jih posneli po njihovih življenjskih zgodbah. Izmišljeni okvir ima stvarno ozadje; te ženske so kot soproge diktatorjev in njihove zveste pomočnice zaznamovale politiko svojih držav in življenja svojih sodržavljanov. Strmoglavljene in užaljene se sporazumevajo s pomočjo tolmača; zaradi jezikovne pregrade so dialogi okrnjeni, pa tudi komični.

Ženske družita popolna brezbrižnost za človeške usode ter zaverovanost vase in svoj prav. Če se je pri Imeldi in Leili – igrata ju Jette Ostan Vejrup in Tjaša Železnik – še mogoče smejati anekdotam o njunem nezmernem bogastvu in ekscentričnostim, je lik Margot Honecker – igra jo Ajda Smrekar – bolj tridimenzionalen. Asketinja, ki sama sebe razume kot utelešenje politične ideje, je na trenutke strašljiva, sploh ob soočenju s tolmačem, ki je odraščal v DDR – igra ga Mario Dragojević. S koncem, ki kliče v spomin enega bolj krvavih padcev totalitarnih sistemov, pa režiser temno obrobljeno komedijo črno podčrtuje.